
Nr. 632

AVIZ

asupra propunerii legislative privind înfiinţarea şi funcţionarea agenţilor cu capital privat pentru construcţia de locuinţe
Cu adresa nr. 632 din 02.12.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind înfiinţarea şi funcţionarea agenţilor cu capital privat pentru construcţia de locuinţe. 

In urma examinării, în şedinţa din data de 05.12.2002, Comisia, cu unanimitate de voturi, a hotărât respingerea din următoarele considerente:

Prin Legea nr. 190/1999 privind creditul ipotecar pentru investiţii imobiliare au fost reglementate modalităţile de acordare a creditelor destinate construirii, cumpărării, reabilitării, consolidării sau extinderii imobilelor cu destinaţie locativă, industrială sau comercială, de către instituţiile financiare autorizate. De aceea, prin adoptarea acestei propuneri legislative s-ar crea un paralelism inutil de reglementare, contrar dispoziţiilor Legii nr. 24/2000 privind normele de tehnică legislativă pentru elaborarea actelor normative.

Înfiinţarea, organizarea şi funcţionarea unor societăţi comerciale, cu capital privat, direct prin lege, frânge principiul liberei asocieri în materie, consacrat în art. 37 din Constituţie, precum şi în Legea nr. 31/1990 privind societăţile comerciale, dacă, prin art. 1 lit. a) din propunerea legislativă, se dispune imperativ înfiinţarea unor asemenea agenţii.

În forma prezentată, iniţiativa legislativă nu reglementează unele aspecte, cum ar fi:

- asigurarea mijloacelor private de funcţionare şi modalităţile de constituire a capitalului privat al agenţiilor;

- controlul activităţii agenţilor;

- obiectul contractelor la care se va face referire în textul art. 5;

- natura juridică a înţelegerii cu autorităţile publice locale, participanţii, soluţionarea litigiilor etc.

